Måneskin

„Måneskin“ (tariama „Moneskin“; iš dan. måneskin – „mėnulio šviesa“) – italų sunkiojo roko grupė, susikūrusi Romoje 2016 m. Muzikinės grupės nariai – vokalistas Damijano Davidas (Damiano David), bosistė Viktorija De Andželis (Victoria De Angelis), gitaristas Tomas Radži (Thomas Raggi) bei būgnininkas Itanas Torkijo (Ethan Torchio). Savo karjerą pradėję gatvėse, jie nacionaliniu mastu tapo žinomi 2017 m. užimdami antrąją vietą italų talentų šou „X Factor“. Ketvertas sulaukė tarptautinio pripažinimo laimėję 2021 m. „Eurovizijos“ dainų konkursą su kūriniu „Zitti e buoni“.

Muzikos grupė yra išleidusi du studijinius albumus – „Il ballo della vita“ (2018) ir „Teatro d'ira: Vol. I“ (2021). Jie taip pat išleido vieną mini albumą bei dešimt singlų, kurie sulaukė palankaus publikos įvertinimo tiek Italijoje, tiek Europoje. „Måneskin“ yra surinkusi 34 platininius ir 7 auksinius sertifikatus iš italų muzikos asociacijos FIMI bei pardavusi virš 1 mln. plokštelių Italijoje dar prieš išgarsėdami „Eurovizijoje“, iš kurių daugiausiai dėmesio sulaukė roko baladė „Torna a casa“. 2021 m. „Måneskin“ tapo pirmoji italų roko grupė, pelniusi vietą Jungtinės Karalystės klausomiausių singlų dešimtuke su dainomis „Zitti e buoni“, „I Wanna Be Your Slave“ bei grupės „The Four Seasons“ dainos perkūriniu „Beggin’“. Pastarasis kūrinys roko grupei pelnė vietą ir JAV „Billboard Global 200“ sąrašo klausomiausių dainų dešimtuke bei sulaukė daugelio tarptautinių sertifikatų už galimybę parduoti 3 mln. kopijų visame pasaulyje.

Muzikos stilius ir įkvėpimo šaltiniai 
Pasak Damijano Davido, jo grupė yra „praeities muzikos į modernumą vertimas“. „Måneskin“ kuriama muzika buvo įvardinta kaip poprokas, alternatyvusis rokas, glamrokas bei sunkusis rokas. Jų muzikos stilius ilgainiui kito: pirmajame studijiniame albume poproko garsai įgijo fankrokui būdingų savybių, o antrajame išryškėjo ir sunkiojo roko stilius. „Måneskin“ išvaizda bei muzikos stilius lygintas su XX a. 8 deš. roko muzika. Patys grupės nariai savo kūrybos įkvėpimo šaltiniais yra įvardiję tokias roko grupes, kaip „Led Zeppelin“, „Nirvana“, „Radiohead“, „Aerosmith“, „Black Sabbath“, „Franz Ferdinand“, „The Rolling Stones“, „The Doors“, „Arctic Monkeys“, „Red Hot Chili Peppers“, „R.E.M.“ bei muzikantus Deividą Bouvį (David Bowie), Harį Stailsą (Harry Styles) ir Bruno Marsą (Bruno Mars).

Diskografija

Studijiniai albumai 

 „Il ballo della vita“ (2018)
 „Teatro d'ira: Vol. I“ (2021)
 „Rush!“ (2023)

Filmografija

Apdovanojimai ir nominacijos

Išnašos 

Eurovizijos nugalėtojai
Italijos atlikėjai
Roko atlikėjai